《和叶水心会昌观小集》
宋代·戴栩

深居抱穷空，弱质资冻暴。
蹑齐迩高堂，凌阴得重燠。
败素谅难迁，窘逼尚可复。
再拜窥著书，甘以谢华毂。
涉海浩无津，眩汗颈为缩。
万葩拾一二，浅心自兰菊。
喟焉怀世情，否泰几翻覆。
经纶委道周，伊谁获已熟。
哲人信委蛇，爱士比金玉。
盖摩集云门，艇凑思远渎。
一觞为我陶，千载期尔朂。
岁晏霜雪交，故林有乔木。

作者简介：嘉定元年( 1208 )进士，累官太学博士，秘书郎、衡州知府，终官湖南安抚司参议官。学于叶适，得其旨要,文章法度,能守师传；诗与“永嘉四灵”相近。著有《五经说》、《诸子辩论》、《东瓯郡要略》(又名《东都要略》)、《浣川集》。